દીકરાનો ઉત્સાહ અને પ્રેમ જોઈને કરતારસીંગે વધુ આનાકાની ન કરી. આમે ય એમને શું મોટી તૈયારી કરવાની હતી ? આ બે શેરવાની ને બે ઝભ્ભા એક થેલીમાં નાખ્યા ને દવાનો ડબ્બો મૂક્યો એટલે તૈયાર. કરતારસીંગને શહેરમાં આવ્યાને લગભગ અઠવાડિયું થવા આવ્યું હતું. દીકરાના નવા બંગલામાં તેઓ પહેલી વખત જ આવ્યા હતા. સરસ મજાનો બેઠા ઘાટનો બંગલો. ચાર બેડરૂમ, વિશાળ દિવાનખંડ, મોટું બધું રસોડું, નોકરો માટેની અલગ ખોલી – આ બધું તો હતું જ. પણ એમને સૌથી વધારે ગમી ગયું ખુલ્લું મજાનું આગણું અને આંગણાની વચ્ચોવચ્ચ ફાલેલો લીમડો.